## Pravilnik o vođenju evidencije o braniteljskim socijalno-radnim zadrugama, njihovim upraviteljima i savezima

### NN 134/2014 (17.11.2014.), Pravilnik o vođenju evidencije o braniteljskim socijalno-radnim zadrugama, njihovim upraviteljima i savezima

MINISTARSTVO BRANITELJA

2545

Na temelju članka 64.e stavak 2. Zakona o pravima hrvatskih branitelja iz Domovinskog rata i članova njihove obitelji (»Narodne novine« broj 174/04., 92/05., 02/07., 107/07., 65/09., 137/09., 146/10., 55/11, 140/12., 33/13., 148/13. i 92/14) ministar branitelja donosi

PRAVILNIK

O VOĐENJU EVIDENCIJE O BRANITELJSKIM SOCIJALNO-RADNIM ZADRUGAMA, NJIHOVIM UPRAVITELJIMA I SAVEZIMA

I. TEMELJNE ODREDBE

Članak 1.

Ovim Pravilnikom propisuje se sadržaj evidencije, uvjeti, način i postupak prikupljanja podataka o braniteljskim socijalno-radnim zadrugama (u daljnjem tekstu: zadruge) iz članka 64.b Zakona o pravima hrvatskih branitelja iz Domovinskog rata i članova njihovih obitelji (u daljnjem tekstu: Zakon), njihovim upraviteljima i savezima zadruga (u daljnjem tekstu: savezi).

Članak 2.

Evidenciju iz članka 1. ovog Pravilnika vodi ministarstvo nadležno za branitelje (u daljnjem tekstu: Ministarstvo).

II. EVIDENCIJA ZADRUGA, NJIHOVIH UPRAVITELJA I SAVEZA

Članak 3.

(1) Evidencija zadruga, njihovih upravitelja i saveza sastoji se od evidencijskih listova zadruga i njihovih upravitelja, evidencijskih listova saveza te prateće dokumentacije koja se pohranjuje u zbirku isprava.

(2) Evidencijski list se vodi u elektroničkom obliku kroz računalni program za vođenje evidencije zadruga, njihovih upravitelja i saveza te u pisanom obliku u registarskim ulošcima.

(3) Evidencija se vodi odvojeno za zadruge i njihove upravitelje i za saveze.

(4) Obrazac Evidencijskog lista za zadruge i njihove upravitelje (Obrazac 1) sastavni je dio ovog Pravilnika kao Prilog 1.

(5) Obrazac Evidencijskog lista za saveze (Obrazac 2) sastavni je dio ovog Pravilnika kao Prilog 2.

(6) Podaci iz dostavljenih evidencijskih listova i prateće dokumentacije unose se u službenu evidenciju prema datumu njihova prijema kod Ministarstva.

(7) Evidencijski list mora biti u cijelosti popunjen i zajedno s pratećom dokumentacijom dostavljen ministarstvu nadležnom za branitelje.

Članak 4.

(1) Evidencijske listove s ažuriranim podacima za službenu evidenciju potpisuje ovlaštena i odgovorna osoba zadruge, odnosno saveza, i ovjerava ih pečatom zadruge, odnosno saveza.

(2) Ministarstvo je nadležno za upis, ažuriranje i usuglašenost podataka u službenoj evidenciji na temelju dostavljenih evidencijskih listova iz članka 3. stavka 1. ovog Pravilnika i prateće dokumentacije iz članka 5. stavak 1. i stavak 4. ovog Pravilnika.

III. DOSTAVA PODATAKA I AŽURIRANJE UPISA U UPISNIKU

Članak 5.

(1) Prateću dokumentaciju za zadruge i njihove upravitelje, koja se pohranjuje u zbirku isprava iz članka 3. stavak 1. ovog Pravilnika, čine:

1. preslika rješenja nadležnog trgovačkog suda o upisu odnosno brisanju zadruge u sudskom registru,

2. preslika rješenja o svakoj izmjeni podataka upisanih u sudski registar,

3. izjava upravitelja zadruge s ovjerenim potpisom, da poslove i zadatke upravitelja obavlja bez plaće ili naknade,

4. preslika prijave upravitelja zadruge na Hrvatski zavod za mirovinsko osiguranje u slučaju kada poslove upravitelja zadruge obavlja za plaću, odnosno preslika ugovora na temelju kojeg poslove upravitelja zadruge obavlja za naknadu,

5. preslika odluke o stupanju u savez na nacionalnoj ili na međunarodnoj razini, ili o stupanju u Hrvatski centar za zadružno poduzetništvo, i presliku rješenja o upisu u savez,

6. preslika prijave poreza na dobit, za svaku proteklu kalendarsku godinu.

(2) Rok za dostavu prateće dokumentacije iz stavka 1. ovog članka je 15 dana od dana:

– upisa podataka u sudski registar nadležnog trgovačkog suda (stavak 1. točka 1. i 2., ovog članka Pravilnika),

– predaje prijave poreza na dobit (stavak 1. točka 3. i točka 6. ovog članka Pravilnika),

– prijave na Hrvatski zavod za mirovinsko osiguranje (stavak 1. točka 4. ovog članka Pravilnika).

(3) Rok za dostavu prateće dokumentacije iz stavka 1. točke 5. ovog članka Pravilnika je 15 dana od dana donošenja odluke o stupanju u nacionalni ili međunarodni savez.

(4) Prateću dokumentaciju za saveze, koja se pohranjuje u zbirku isprava iz članka 3. stavak 1. ovog Pravilnika, čine:

1. preslika osnivačkog akta saveza,

2. preslika rješenja nadležnog trgovačkog suda o upisu odnosno brisanju saveza u sudskom registru,

3. preslika rješenja o upisima izmjena u sudskom registru nadležnog trgovačkog suda,

4. preslika prijave poreza na dobit za proteklu kalendarsku godinu.

(5) Rok za dostavu prateće dokumentacije iz stavka 4. ovog članka Pravilnika je 15 dana od dana:

– upisa saveza u registar nadležnog trgovačkog suda (stavak 4. točka 1. ovog članka Pravilnika),

– upisa odnosno brisanja saveza u sudskom registru nadležnog trgovačkog suda (stavak 4. točka 2. ovog članka Pravilnika),

– upisa izmjena u sudskom registru nadležnog trgovačkog suda (stavak 4. točka 3. ovog članka Pravilnika),

– predaje prijave poreza na dobit za proteklu kalendarsku godinu (stavak 4. točka 4. ovog članka Pravilnika).

(6) Evidencijski list i prateća dokumentacija dostavljaju se poštom i elektroničkim putem.

Članak 6.

(1) Ministarstvo po službenoj dužnosti, najmanje jednom u kalendarskoj godini, vrši uvid u stanje upisa u sudskom registru trgovačkih sudova koje je dostupno na internetskim stranicama Visokog trgovačkog suda Republike Hrvatske, radi provjere postojanja statusnih promjena zadruga upisanih u službenu evidenciju, što će se evidentirati na odgovarajući način.

(2) Ukoliko je na internetskim stranicama sudskog registra trgovačkih sudova vidljivo da je određena zadruga trajno brisana iz sudskog registra, službena osoba će u službenoj evidenciji izvršiti upis brisanja zadruge iz sudskog registra nadležnog trgovačkog suda što će se evidentirati na odgovarajući način.

Članak 7.

(1) Ako postoji nesklad između podataka upisanih u službenu evidenciju ministarstva nadležnog za branitelje i podataka upisanih u sudskom registru, dostupnih putem internetskih stranica sudskog registra, te ukoliko se istovremeno ne radi o slučaju iz članka 6. stavak 2. ovog Pravilnika, Ministarstvo će osobi ovlaštenoj za zastupanje zadruge (na njenu adresu ili putem elektroničke pošte, koje adrese su vidljive na internetskim stranicama sudskog registra za pojedinu zadrugu) uputiti službeni dopis kojim će zatražiti obrazloženje za navedeni nesklad podataka i dostavljanje isprava na kojima zadruga temelji svoje obrazloženje.

(2) Nakon primitka obrazloženja iz stavka 1. ovog članka, Ministarstvo će na odgovarajući način ažurirati podatke upisane u službenoj evidenciji.

IV. PRILOZI UZ PRAVILNIK

Članak 8.

Sastavni dio ovog Pravilnika su:

1) Prilog 1/ Obrazac 1 – obrazac evidencijskog lista za zadruge i njihove upravitelje,

2) Prilog 2/ Obrazac 2 – obrazac evidencijskog lista za saveze.

V. OSTALE ODREDBE

Članak 9.

(1) Upis podataka u službenu evidenciju Ministarstva sukladno ovom Pravilniku služi za jedinstveno i cjelovito vođenje podataka o zadrugama i njihovim savezima i ne izaziva pravne učinke za zadruge, njihove osnivače, članove, upravitelje i saveze.

(2) Iznimno od stavka 1. ovog članka Pravilnika, zadruge koje Ministarstvu ne dostave podatke potrebne za vođenje službene evidencije u skladu s ovim Pravilnikom, neće moći sudjelovati u programima i aktivnostima Ministarstva predviđenim za braniteljske socijalno – radne zadruge.

Članak 10.

Evidentiranje zadruge odnosno saveza u službenoj evidenciji Ministarstva smatra se izvršenim danom objave upisa na službenim stranicama Ministarstva.

VI. PRIJELAZNE I ZAVRŠNE ODREDBE

Članak 11.

Zadruge koje su registrirane prije stupanja na snagu Zakona, a nakon što su dostavile isprave iz članka 64.e Zakona, dužne su dostaviti evidencijske listove iz članka 3. stavak 1. ovog Pravilnika i prateću dokumentaciju iz članka 5. stavak 1. ovog Pravilnika u roku od 30 dana od dana upisa promjena podataka koji se vode u sudskom registru, a u skladu s člankom 4. Zakona o dopunama Zakona o pravima hrvatskih branitelja iz Domovinskog rata i članova njihovih obitelji (»Narodne novine« broj 92/14).

Članak 12.

Podaci iz službene evidencije će se objaviti na službenim internetskim stranicama Ministarstva u roku od 60 dana od primitka potpunih evidencijskih listova i prateće dokumentacije predviđenih ovim Pravilnikom.

Članak 13.

Ovaj Pravilnik stupa na snagu osmog dana od dana objave u »Narodnim novinama».

Klasa: 011-01/14-0001/89

Urbroj: 522-14/1-3-14-1

Zagreb, 7. studenoga 2014.

Ministar
Predrag Matić, v. r.

**[**PRILOG 1 – PRILOG 2**](dodatni/433638.pdf)**

134 17.11.2014 Pravilnik o vođenju evidencije o braniteljskim socijalno-radnim zadrugama, njihovim upraviteljima i savezima

134 17.11.2014 Pravilnik o vođenju evidencije o braniteljskim socijalno-radnim zadrugama, njihovim upraviteljima i savezima

134 17.11.2014 Pravilnik o vođenju evidencije o braniteljskim socijalno-radnim zadrugama, njihovim upraviteljima i savezima

Pravilnik, NN 134/2014-2545